ORDE do 23 de novembro de 2004 pola que se particulariza para o exercicio 2005 o procedemento de concesión de axudas establecida na Orde do 21 de setembro de 2000, pola que se establecen as bases e condicións e se regula o procedemento de concesión de axudas para a promoción, fomento da calidade e busca de novas saídas comerciais dos produtos da pesca, o marisqueo e a acuicultura. O devandito procedemento tramítase como expediente anticipado de gasto.
CONSELLERÍA DE PESCA E ASUNTOS MARÍTIMOS — III. OUTRAS DISPOSICIÓNS — 26/11/2004

A Orde do 21 de setembro de 2000 pola que se establecen as bases e condicións e se regula o procedemento de concesión de axudas para a promoción, fomento da calidade e busca de novas saídas comerciais dos produtos da pesca, o marisqueo e a acuicultura (DOG nº 189, do 28 de setembro), modificada pola Orde do 28 de outubro de 2000 (DOGº 213, do 3 de novembro) e pola Orde do 21 de abril de 2004 (DOG nº 83, do 30 de abril) establece no seu artigo 5 que os beneficiarios das axudas poderán ser empresas privadas e asociacións destas sen ánimo de lucro.
Por outra banda, o artigo 42 do proxecto de Lei de orzamentos xerais da Comunidade Autónoma de Galicia para o ano 2005, establece que o prazo de presentación de solicitudes non será inferior a corenta (40) días naturais.
Finalizado o prazo de presentación de solicitudes para o exercicio 2004 ao abeiro da referida orde e aprobado polo Consello da Xunta de Galicia o proxecto de Lei de orzamentos xerais da Comunidade Autónoma de Galicia para 2005, procede establecer as condicións particulares para a concesión de axudas no exercicio 2005.
O artigo 1, 1º.1 da Orde do 11 de febreiro de 1998 (DOG nº 34, do 19 de febreiro) sobre tramitación anticipada sobre expedientes de gasto, modificada pola Orde do 27 de novembro de 2000 (DOG nº 231, do 29 de novembro) e pola Orde do 25 de outubro de 2001 (DOG nº 209, do 29 de outubro) establece que os expedientes de gasto relativos a subvencións poderán iniciarse sempre que as necesidades que se teñan que satisfacer poidan ser razoablemente previstas anticipadamente no exercicio inmediatamente anterior ao dos orzamentos con cargo aos que se vaian imputar os correspondentes gastos, sempre que exista crédito axeitado e suficiente no proxecto dos orzamentos xerais da Comunidade Autónoma aprobado polo Consello da Xunta de Galicia que corresponda ao exercicio orzamentario no que se vaia materializar a contraprestación.
Ademais, o artigo 3, 3º.3 estende expresamente esta posibilidade de tramitación anticipada os expe
dientes relativos as bases reguladoras ou convocatorias de axudas derivadas da aplicación de regulamentos comunitarios con financiamento procedente de fondos europeos, sempre que exista regulación das axudas pola Unión Europea, ou de ámbito estatal ditada en desenvolvemento ou transposición dela e existan compromisos de financiamento destinados a aplicación das correspondentes medidas.
Por todo o exposto e no uso das facultades que me foron conferidas
DISPOÑO:
Artigo 1º
Para o exercicio orzamentario 2005 as axudas ao abeiro da referida Orde do 21 de setembro de 2000, modificada pola Orde do 28 de outubro de 2000, e pola Orde do 21 de abril de 2004, e pola presente orde outorgaranse con cargo ás aplicacións orzamentarias seguintes:12.03.770 e 770.1 (empresas privadas) e 12.03.780.0 (asociacións de empresas sen ánimo de lucro) do programa 721B (apoio a empresa industrial e de servizos) que figuran dotadas no proxecto de orzamentos de gastos da Consellería de Pesca e Asuntos Marítimos para 2005 na que normalmente existirá crédito axeitado e suficiente, ata un importe máximo, respectivamente, de 45.103 A (770.0), 45.103 A (770.1) e 90.206 A (780.0), reservándose para o efecto o correspondente crédito.
Artigo 2º
Para a concesión de axudas con cargo ao exercicio orzamentario 2005 ao abeiro da referida Orde do 21 de setembro de 2000, modificada pola Orde do 28 de outubro de 2000 e pola Orde do 21 de abril de 2004 e pola presente orde, o prazo de presentación de solicitudes será de 40 días naturais contados a partir da publicación desta orde no Diario Oficial de Galicia.
As solicitudes deberán presentarse no modelo que se xunta como anexo a esta disposición.
De conformidade co disposto na Orde do 11 de febreiro de 1998 (DOG nº 34, do 19 de febreiro) sobre tramitación anticipada de expedientes de gasto, modificada pola Orde do 27 de novembro de 2000 (DOG nº 231, do 29 de novembro) e pola Orde do 25 de outubro de 2001 (DOG nº 209, do 29 de outubro), a concesión das correspondentes axudas queda sometida en todo caso a condición suspensiva da existencia de crédito axeitado e suficiente nos orzamentos xerais da Comunidade Autónoma de Galicia para 2005 no momento da resolución.
Disposición derradeira
Única.-Esta orde entrará en vigor o día seguinte ao da súa publicación no Diario Oficial de Galicia.
Santiago de Compostela, 23 de novembro de 2004.
Enrique César López Veiga
Conselleiro de Pesca e Asuntos Marítimos